**Y CYNGOR DYSGU DIGIDOL CENEDLAETHOL**

**DYDD GWENER, 22 MEDI 2017**

**FUTURE INN, BAE CAERDYDD**

|  |  |  |
| --- | --- | --- |
| **YN BRESENNOL** | | **LLYWODRAETH CYMRU** |
| Janet Hayward [Cadeirydd] (JH) | Gary Beauchamp (GB) | Ruth Meadows (RM) |
| Kay Morris (KM) | Catherine Kucia (CK) | Chris Owen (CO) |
| Alison Howells (AH) | Alyson Nicholson (AN) | Jane Peffers (JP) |
| Paul Watkins (PW) | Chris Britten (CB) | Ty Golding (TG) |
| Simon Billington (SBi) | **YMDDIHEURIADAU** | Ben Wong (BW) |
| Simon Brown (SBr) | Gareth Dacey (GD) | Bill Bone (BB) |
| Hannah Mathias (HM) | Marian Jebb (MJe) | Chris Roderick (CR) |
| Dilwyn Owen (DO) | Mike Jones (MJo) |  |

1. **Croeso a chyflwyniadau**
   1. Croesawodd JH yr aelodau i'r cyfarfod a chyflwynodd pawb eu hunain yn gryno er budd y rhai na fu gyda ni o'r blaen.
2. **Diwygio'r Cwricwlwm -** **Ty Golding** 
   1. Darparodd TG drosolwg bras o'r gwaith o ddiwygio addysg yng Nghymru. Mae'r wyth brif flaenoriaeth a restrir isod i gyd yn cysylltu â'i gilydd.

|  |  |  |  |
| --- | --- | --- | --- |
| Atebolrwydd | Datblygu'r Cwricwlwm | Dysgu proffesiynol | Asesu |
| Digidol | Arweinyddiaeth | Y Gymraeg | ADY |

* 1. Mae'n hanfodol fod arweinwyr ysgolion ac athrawon yn gallu rhoi'r cwricwlwm newydd yn ei gyd-destun, i'w wneud yn addas ac yn benodol i'w dysgwyr.
  2. Mae'r broses o ddiwygio'r cwricwlwm yn tynnu at derfyn yr ail linyn gwaith, wrth i'r adroddiadau a'r argymhellion a luniwyd gan y chwe MDPh gael eu hystyried. O fis Medi 2017 a chydol 2018, bydd cynnwys y cwricwlwm newydd yn dechrau cael ei ddatblygu, ei brofi a'i fireinio.
  3. Bydd y tîm yn cysylltu ag amryw o bartneriaid, gan gynnwys:
* ysgolion arloesi ac ysgolion partner;
* consortia rhanbarthol;
* arbenigwyr allanol;
* sefydliadau Addysg Uwch;
* Estyn;
* Cymwysterau Cymru;
* Llywodraeth Cymru.
  1. Bydd amlinelliad drafft yn cael ei gyflwyno i'r Grŵp Cwricwlwm ac Asesu ym mis Rhagfyr, ac i arbenigwyr ar raddfa ehangach o fis Ionawr ymlaen.
  2. Mae'n flaenoriaeth bwysig sicrhau bod y chwe MDPh yn clymu â'i gilydd yn ddigon da ac yn bodloni'r holl ofynion sydd wedi'u gosod.
  3. Pwyntiau i'w trafod gan yr aelodau:
* Beth y mae hyn yn ei olygu i ni fel ymarferwyr?
* Beth y mae hyn yn ei olygu i'n sefydliadau ni?
* Pa effaith y mae hyn yn ei chael ar y Cyngor Dysgu Digidol Cenedlaethol, os o gwbl?
  1. Roedd prif bwyntiau'r trafodaethau'n cynnwys:
     1. Cynlluniau dod â'ch dyfais eich hun a dyfodol y maes digidol - mae rhaid gwneud rhagor i wireddu hyn ar raddfa genedlaethol;
     2. Rhaid sefydlu diwylliant newydd a'i hybu ymhlith arweinwyr ysgolion er mwyn annog arloesi a chreadigrwydd. Mae Estyn, Ysgrifennydd y Cabinet dros Addysg a Steve Davies i gyd wedi hybu'r neges hon dros y misoedd diwethaf;
     3. Fodd bynnag, tynnwyd sylw hefyd at y perygl y gallai bwydo ysgolion â llwy lesteirio arloesi, wrth i rai athrawon anelu at gyrraedd y safon sylfaenol ofynnol yn unig;
     4. Mae rôl bwysig iawn gan yr ysgolion arloesi a'r Cyngor o ran sicrhau bod y 'digidol' yn cael ei hybu yn yr un modd â rhifedd a llythrennedd.
  2. Dywedodd JH ei bod yn bum mlynedd ers cael argymhellion y Grŵp Gorchwyl a Gorffen, felly efallai ei bod yn bryd sefydlu gweledigaeth newydd ar gyfer y Cyngor.
  3. Cytunwyd y dylid rhoi hyn gerbron Ysgrifennydd y Cabinet dros Addysg, gan ganolbwyntio ar newid diwylliant, gweledigaeth ac arweinyddiaeth, a meysydd penodol sy'n haeddu sylw, gan gynnwys:
* cyfyngiadau ariannol yn llesteirio adnewyddu offer TGCh;
* pryderon am seilwaith (cyflymder band eang ac ati);
* hidlo'r we;
* y potensial ar gyfer cynllun gweithredu digidol.
  1. Trafodwyd y Strategaeth Ddigidol ar gyfer Addysg Bellach - mae angen i hwn fod yn gyson â'r gwaith datblygu ar y cwricwlwm newydd.
  2. Mae'r sector Addysg Bellach wedi llwyddo â dod a'ch dyfais eich hun a gellir dysgu oddi wrth hyn cyn ei ymestyn i gyfnodau allweddol eraill.

**Cam gweithredu: JH i lunio papur drafft a'i lanlwytho i'r safle cydweithredu er mwyn i aelodau ei ddiweddaru a gwneud sylwadau arno.**

1. **Y diweddaraf ynghylch y Fframwaith Cymhwysedd Digidol - Jane Peffers**
   1. Mae holl fersiynau'r Fframwaith Cymhwysedd Digidol (y Fframwaith) ar-lein wedi cael eu mireinio erbyn hyn, ar sail adborth a gafwyd.
   2. Mae'r offer Anghenion Dysgu Proffesiynol wedi bod ar gael ar Hwb ers cyn diwedd tymor yr haf. Mae'r ystadegau wedi bod yn galonogol iawn ynghylch faint o ddefnydd a wnaed ohono ers dechrau mis Medi ar draws CA2 a CA3.
   3. Bydd yr Arloeswyr Digidol yn cyfarfod yn ystod yr wythnos sy'n dechrau 25 Medi i ystyried ffyrdd o weithio ar draws y MDPh eraill.
   4. Mae taflenni adnodd (a drafodwyd yn y cyfarfod ar 17 Mai) a luniwyd gan yr ysgolion sy'n Arloeswyr Digidol wedi cael eu croesawu hyd yn hyn - mae'r ysgolion nawr yn gobeithio ychwanegu at y rhain gan ddefnyddio gwahanol nodweddion cymunedol Hwb.
   5. Ysgrifennodd Steve Davies neges yn tynnu sylw at lwyddiannau'r Fframwaith [ar ei ben-blwydd cyntaf](https://curriculumforwales.gov.wales/2017/09/14/if-only-we-had-this-in-england/)
   6. Cwestiynodd CB a oedd y Cyngor yn parhau i fod angen goruchwylio'r Fframwaith, gan mai dyma’r ffordd arferol o wneud pethau/ei fod wedi cael ei gyflwyno bellach, a'i fod erbyn hyn yn y broses o gael ei ymgorffori.
   7. Dywedodd JH fod goruchwylio'r Fframwaith yn rhan o gylch gwaith y Cyngor ar gyfer y tymor hwn, sef sicrhau ei fod wedi'i ymgorffori a'i reoli'n effeithiol. Mae'r Cyngor yn cadw golwg strategol ar wahanol lifoedd dysgu digidol, sy'n cynnwys y Fframwaith ar hyn o bryd - am y tymor hwn, o leiaf.
   8. Tynnwyd sylw at y ffaith bod Gweithgor Arloeswyr Digidol yn bodoli eisoes. Mae Tom Crick a chynrychiolwyr eraill ar y Gweithgor, gan gynnwys Estyn a Chonsortia Addysg Rhanbarthol yn ogystal â Grwpiau Rhanbarthol a Llywio eraill.
   9. Awgrymodd JH y dylai'r papur a ddosbarthwyd yn y cyfarfod ar 4 Ebrill, a oedd yn canolbwyntio ar y Fframwaith, gael ei anfon eto i'r aelodau er gwybodaeth.
   10. Roedd rhai aelodau o'r farn y dylai'r Cyngor gael ei gynnwys yn y broses ddatblygu hon. Fodd bynnag, ni lwyddwyd i gytuno ar lefel y mewnbwn.
   11. Cytunwyd y dylid ailystyried diben a swyddogaeth y Cyngor, gan gynnwys caniatáu i aelodau gyfrannu at ddatblygiadau cyfredol. Mae cryn brofiad ac arbenigedd gan aelodau'r Cyngor a dylid eu defnyddio mor effeithiol â phosibl.
   12. Fodd bynnag, nodwyd mai swyddogaeth y Cyngor yw cynghori ac argymell, yn hytrach na gwneud penderfyniadau.

**Cam gweithredu: RM/JP i edrych ar sut y gall y Cyngor gyfrannu i'r gwahanol weithgorau/grwpiau llywio a sefydlu rôl y Cyngor yn y dyfodol, gan gynnwys y Fframwaith.**

* 1. Tynnodd HM sylw at y ffaith nad oes unrhyw gyflogwyr yn cael eu cynrychioli ar y Cyngor. Dywedodd CO mai'r rheswm dros hyn oedd cymhlethdodau ynghylch cwmniau masnachol yn ymgeisio am le ar y Cyngor.
  2. Awgrymwyd gwahodd cynrychiolydd o Ffederasiwn y Busnesau Bach i fod ar y Cyngor, gan y byddent yn meddu ar yr arbenigedd angenrheidiol, ond heb unrhyw wrthdaro masnachol.

1. **Cau Dysgu Cymru - Bill Bone**
   1. Rhoddodd BB ddarlun bras o wefannau presennol Llywodraeth Cymru.

|  |  |
| --- | --- |
| @llyw.cymru | mae'r wefan hon yn darparu mynediad at bolisïau a chanllawiau. |
| Hwb | adnoddau ac offer ar gyfer yr ystafell ddosbarth |
| Dysgu Cymru | Polisi a chanllawiau, ac adnoddau ar gyfer yr ystafell ddosbarth |

* 1. Bydd gwefan Dysgu Cymru'n cael ei chau a bydd yr holl ddogfennau'n cael eu symud i un o'r ddwy wefan arall.
  2. Fel rhan o'r broses hon, mae dros 1,300 o dudalennau ar Dysgu Cymru wedi cael eu hadolygu, a bydd 62 y cant o'r rhain yn cael eu harchifo. Mae archwiliadau pellach o ddeunyddiau ar llyw.cymru a Hwb yn mynd rhagddynt ar hyn o bryd.
  3. Bydd pob cynnwys newydd sy'n ymwneud â'r cwricwlwm yn cael ei lanlwytho i Hwb ac, o ganlyniad, bydd Hwb yn cael ei adolygu er mwyn gwneud lle ar gyfer y deunydd ychwanegol.
  4. Pwysleisiwyd y bydd dyfeisiau symudol hefyd yn rhan o'r gwaith profi, er mwyn sicrhau bod y wefan yn gwbl weithiadwy ag unrhyw ddyfais.
  5. Er mwyn mynd i'r afael â phroblemau cyfredol o ran canfod dogfennau ar y gwefannau presennol, mae swyddogion yn ymchwilio i'r posibilrwydd o gael swyddogaeth chwilio a fydd yn galluogi defnyddwyr i chwilio gwefannau Hwb a llyw.cymru ar yr un pryd er mwyn cael gafael ar ddogfen(nau).
  6. Fodd bynnag, ar hyn o bryd mae'n annhebygol y bydd integreiddio â Phasbort Dysgu Proffesiynol Cyngor y Gweithlu Addysg;

**Cam gweithredu: BB a CO i drafod hyn â HM. (clymu hyn â'r cyfarfod arall?)**

1. **Y Rhaglen Dysgu yn y Gymru Ddigidol - Chris Owen**

**Gwerthusiad Hwb+**

**Digwyddiad Dysgu Digidol Cenedlaethol 2017**

* 1. Cafwyd adborth cadarnhaol dros ben ar ôl y digwyddiad ar 21 Mehefin - yn enwedig ynghylch y sesiynau marchnad.

**Cam gweithredu: CO i ddarparu ystadegau ynghylch yr ymatebion yn y cyfarfod nesaf**

**Y Gwobrau Dysgu Digidol Cenedlaethol**

* 1. Cyhoeddodd RM fod y Gwobrau Addysgu Proffesiynol wedi cael eu lansio heddiw, gan gynnwys gwobr am "y defnydd gorau o Ddysgu Digidol". Mae'r Gwobrau Dysgu Digidol Cenedlaethol wedi cael eu cynnwys yn y gwobrau hyn yn swyddogol, ond cadarnhaodd RM y byddai'n dal i fod yn bosibl cael gwobr Cyngor Dysgu Digidol Cenedlaethol ar wahân ar gyfer disgybl, fel yn y blynyddoedd blaenorol. Byddai'r wobr yn cael ei chyflwyno yn y DDDC yn 2018.

**Digwyddiad Dysgu Digidol Cenedlaethol 2018**

* 1. Cytunodd y Cyngor y bydd y digwyddiad yn canolbwyntio'n bennaf ar y sesiynau marchnad yn hytrach nag ar weithdai, gan eu bod yn fwy buddiol ym marn y rhai ddaeth i'r digwyddiad y llynedd.
  2. Cyflwynodd CO wahanol opsiynau ar gyfer digwyddiad y flwyddyn nesaf i'r Cyngor, ac opsiwn 4 a ffefrir. Roedd hyn yn golygu:
* un digwyddiad cenedlaethol yn rhanbarth EAS;
* prif anerchiad i'w agor gan Ysgrifennydd y Cabinet dros Addysg;
* canolbwyntio ar sesiynau marchnad;
* Gwobr Disgybl y Cyngor Dysgu Digidol Cenedlaethol.
  1. Nodwyd y dylai fod rhagor o arbenigedd mewnol (â phwyslais ar Gymru) yn cael ei gyflwyno, yn hytrach na gwahodd siaradwyr o wledydd eraill.
  2. Byddai'n fuddiol petai enillydd y Wobr Dysgu Digidol yn y Gwobrau Addysgu Proffesiynol yn cael gwahoddiad i roi cyflwyniad/ cymryd rhan yn y farchnad yn y DDDC.

**Cam gweithredu: CO i gwblhau'r cynlluniau ar gyfer DDDC 2018.**

**Diwrnod Defnyddio’r Rhyngrwyd yn Fwy Diogel 2018**

* 1. Cynhelir Diwrnod Defnyddio’r Rhyngrwyd yn Fwy Diogel ar 6 Chwefror 2018.
  2. Bydd cystadleuaeth yn annog dysgwyr i archwilio sut y mae bod ar-lein yn gwneud iddyn nhw deimlo [yn cael ei lansio ar 3 Hydref](http://hwb.gov.wales/onlinesafety/news/article/742b8083-8f48-46b8-a66a-6c3fd77c75c8). Bydd yr enillydd yn cael gwahoddiad i'r digwyddiad Gweinidogol ar 6 Chwefror ac o bosibl i'r DDDC 2018.
  3. Mae'r Cynllun Gweithredu ynghylch diogelwch ar-lein yn cael ei ddrafftio ar hyn o bryd a bydd ymgynghoriad yn cael ei gynnal arno cyn diwedd 2017.

1. **Buddsoddi mewn Band Eang - Ben Wong**
   1. Rhoddodd BW y newyddion diweddaraf am y cynnydd a wnaed hyd yn hyn. Mae dau awdurdod lleol wedi'u cwblhau eisoes. Mae'r niferoedd sy'n gysylltiedig â gwaith adeiladu ychwanegol, ynghyd â’r costau, wedi bod yn is o lawer na'r disgwyl. Mae'n parhau i fod yn anodd iawn cyflenwi gwasanaeth ffibr i nifer fach o ysgolion. Mae rhaglen Cyflymu Cymru wedi bod o help mawr wrth ei gyflenwi i ardaloedd mwy gwledig. Fodd bynnag mae rhai mannau gwan o hyd, sy'n ei gwneud yn anodd darparu gwasanaeth cadarn a dibynadwy i'r llond llaw hwn o ysgolion.
   2. Mae'r adborth cyntaf ynghylch y rhaglen beilot am hidlo'r we'n ganolog hefyd wedi bod yn dda. Disgwylir y bydd hyn ar gael drwy gatalog gwasanaethau Prosiect Cydgasglu Band Eang y Sector Cyhoeddus dros y misoedd nesaf.

**Safonau Addysg Ddigidol**

* 1. Cawsom wybod y diweddaraf gan BW am weithgarwch mewn chwe phrif faes ar draws y Safonau Addysg Digidol, yn unol â’r dangosfwrdd.

Canllawiau i Ysgolion ynghylch y Seilwaith Rhwydweithio a Band Eang

* 1. Dosbarthwyd y canllawiau ynghylch y seilwaith rhwydweithio a band eang i'r aelodau cyn y cyfarfod, a gofynnwyd am sylwadau.
  2. Mae'r negeseuon ynghylch y canllawiau'n hollbwysig a dylid achub ar bob cyfle i'w hybu - o bosibl gan Estyn. Cyfrannodd aelodau sylwadau ynghylch y syniad o gynhyrchu ffilm fer wedi'i hanimeiddio, yn tynnu sylw at y manteision.
  3. Byddai hon yn cael ei hyrwyddo drwy Dysg ac unrhyw sianel gyfathrebu arall sy'n addas, er mwyn sicrhau bod y neges yn cael ei chlywed. Rhagflaenydd yw'r ddogfen ganllawiau i'r gwaith o ddatblygu Safonau Technegol Addysg. Set o osodiadau a pholisïau technegol a argymhellir fydd y rhain y dylai ysgolion a darparwyr rhwydweithiau (awdurdodau lleol) eu dilyn i gefnogi addysgu a dysgu digidol.
  4. Mae'r ddogfen ganllawiau'n ddogfen ‘fyw' a bydd yn cael ei diweddaru a'i diwygio'n rheolaidd i gyd-fynd â newidiadau yn y dechnoleg ac ym myd addysg.

**Cam gweithredu: Yr aelodau i gynnig sylwadau ar y ddogfen ganllawiau.**

**Modelau Gweithredu Awdurdodau Lleol**

* 1. Er mwyn cefnogi fersiynau o'r ddogfen ganllawiau yn y dyfodol ac i helpu i ddatblygu Safonau Technegol Addysg, mae Llywodraeth Cymru'n gweithio gyda phenaethiaid TGCh awdurdodau lleol i ddeall y gwahanol fodelau gweithredu a chefnogaeth TGCh ar gyfer ysgolion sydd ar gael ar draws Cymru.

**Archwiliad o’r seilwaith ysgolion**

* 1. Mae tystiolaeth anecdotaidd yn awgrymu bod seilweithiau rhwydweithio lleol ar gyfer ysgolion o bosibl yn llesteirio addysgu a dysgu digidol effeithiol. Nid yw ysgolion chwaith yn ymwybodol fod yn rhaid deall capasiti eu rhwydwaith cyn prynu niferoedd mawr o ddyfeisiau ar gyfer defnyddwyr.
  2. Ar hyn o bryd mae BW yn ymchwilio i gynnal dadansoddiad annibynnol o seilweithiau rhwydweithio lleol ar gyfer ysgolion gan ddefnyddio sampl o ysgolion ledled Cymru. Bydd canlyniadau'r dadansoddiad yn rhoi gwybod i Lywodraeth Cymru beth yw maint y broblem (os oes problem o gwbl), a pha feysydd cyffredin y mae angen mynd i'r afael â nhw o bosibl.

**Dod â'ch dyfais eich hun**

* 1. Nodwyd fod gwaith ymchwilio i gynlluniau dod â'ch dyfais eich hun yn parhau, er nad ydym wedi dod ar draws ysgol lle mae'r drefn hon ar waith yn llwyr hyd yma. Mae cyfarfodydd darganfod wedi'u trefnu gyda Choleg Caerdydd a’r Fro ac awdurdod lleol Wrecsam.

**Strategaeth Sianel**

* 1. Mae'n fwriad datblygu strategaeth sianel newydd, a fydd yn cwmpasu gwasanaethau digidol addysgol y dyfodol.
  2. Darparodd AN yr wybodaeth ddiweddaraf am y strategaeth ddigidol sy'n cael ei datblygu ar gyfer Addysg Bellach ar hyn o bryd. Dylai'r strategaeth fod wedi'i chwblhau erbyn mis Mawrth 2018, mewn da bryd i'w chyflwyno gan ddarparwyr Addysg Bellach ym mis Medi 2018.
  3. Soniodd GB am yr anghysondeb yn y cwestiynau a gynhwysir yn yr adnodd ar gyfer y Fframwaith Cymhwysedd Digidol. Mae tri wedi'u geirio'n gadarnhaol ac un yn negyddol, a dylent i gyd fod wedi'u geirio yn yr un ffordd.

**Cam gweithredu: Yr Ysgrifenyddiaeth i roi cyfeiriad e-bost GB i JP.**

1. **Unrhyw fater arall**
   1. Cafodd HM gyfarfod â Cymunedau Digidol Cymru sy'n cynnal cynllun 'Arwyr Digidol' i hyfforddi myfyrwyr dysgu digidol i helpu pobl eraill yn y gymuned.
   2. Trafodwyd mynediad at Skype mewn ysgolion. Gall hyn fod yn adnodd defnyddiol i awdurdodau lleol ac ysgolion fel ei gilydd, ond mae gan rai awdurdodau brosesau hirwyntog ar gyfer darparu mynediad i ysgolion ac maent yn cadw rheolaeth dynn arnynt.
   3. Dyddiadau'r cyfarfodydd nesaf

|  |  |
| --- | --- |
|  |  |
| 7 Tachwedd | Swyddfeydd Llywodraeth Cymru, Merthyr Tudful |
| 19 Ionawr | Swyddfeydd Llywodraeth Cymru, Penlle'r-gaer, Abertawe |
| 6 Mawrth | Prifysgol Aberystwyth, Aberystwyth |
| 27 Ebrill | Lleoliad i'w gadarnhau |
| ## Mehefin | I'w gysylltu â'r Digwyddiad Dysgu Digidol Cenedlaethol |

**Cam gweithredu: Yr ysgrifenyddiaeth i ymchwilio i archebu llety dros nos yn Aberystwyth ar gyfer y cyfarfod ym mis Mawrth.**